העמוד האחורי | 03.02.2011 - תרבות - הארץ
העמוד האחורי | 03.02.2011
קולנוע דברה גרייניק, במאית הסרט העצמאי "קר עד העצם" שזכה בפסטיבל סאנדנס בשנה שעברה, תתארח הערב בסינמטק ירושלים ותשוחח על הקריירה שלה כאשה במאית בתעשייה שנותרה עדיין גברית ברובה, ועל התפקיד המרכזי שממלאות דמויות נשים בסרטיה. לאחר המפגש יוקרן סרטה "קר עד העצם", שבמרכזו נערה בת 17 שיוצאת במסע חיפושים אחר אביה, לאחר שזה ברח ממעצר ומישכן את ביתם. סינמטק ירושלים, 21:00.
תערוכה "הצטלבות יחידים", תערוכה קבוצתית שאצרה איריס מנדל, נפתחה בסוף השבוע האחרון בגלריה ת(א)עשייה בירושלים (רח' האומן 26). תוך דיון במקומם של המושגים הקרבה וקורבן בחברה הישראלית בחרה מנדל להציג את עבודותיהם של פסי גירש, ראפת חטאב, שני נחמיאס, קרן גלר, הילה עמרם ומאיה שמעוני. התערוכה תינעל ב-15 באוקטובר.
הופעה אסף אבידן, האיש וקול הזהב, חוזר להופיע בארץ. ללא ה"מוג'וז", אבל ביחד עם הצ'לנית קרני פוסטל, אבידן יבצע הערב עיבודים חדשים לשיריו הישנים ויחשוף שירים חדשים מהאלבום הבא שלו. זאפה הרצליה (מדינת היהודים 85), 22:00.
טלוויזיה אחרי "בוורלי הילס 90210", "מלרוז פלייס", ו"דוסון קריק", נחרתה בלבבותיהם של מתבגרי סוף שנות ה-90 דמותה המתולתלת של פליסטי פורטר הרומנטית. כל ארבע עונות הסדרה "פליסיטי", מהראשונות שיצר ג'יי ג'יי אברהמס, יעלו היום בחינם לשירות וי-או-די של הוט. אולי הפעם תושג הכרעה בשאלה מי שווה יותר - נואל או בן.
אלבום "The Horrors" היא אחת הלהקות הבריטיות המדוברות ביותר בשנים האחרונות. צליל מעט מלנכולי, שירה מרחפת, פסיכדלית למחצה, גיטרות לא זועמות והרבה רגש. "Skying", האלבום החדש והשלישי שלה, מוצע כעת להאזנה בחינם באתר www.npr.org.
סרט "הכסף מנצח הכל. הוא ישבור את החוק, הוא ישבור לך גם את העצמות אם צריך". במלים אלה נפתח "שביתה", סרטם של אסף סודרי ואמיר טאוזינר, שמתעד את מאבקם של עובדי מפעל חיפה כימיקלים דרום ב-2003 למען תנאי העסקה הוגנים, ואת האופן הכוחני שבו חיסלה הנהלת המפעל את המאבק הזה. הסרט מוקרן בימים אלה במאהלי המחאה ברחבי הארץ, אבל אפשר למצוא אותו במלואו גם באתר הוותיק "עבודה שחורה", המוקדש למאבק למען זכויות רווחה. www.blacklabor.org/?p=26865
לאות הזדהות עם המחאה החברתית הגואה, אייל גולן נפרד מעגיל היהלום שלו
הווידיאו הרג את כוכב הרדיו לפני 30 שנה בדיוק עלה לאוויר ערוץ טלוויזיה חדש ששינה את פני המוסיקה. אם-טי-וי אמנם נראה מעט מיושן בימינו, אבל אי אפשר לשכוח את תחושת הכפר הגלובלי שיצר עוד לפני שהמושג נהפך למשומש, ובעיקר את הקליפים המושקעים, שהיו מעניינים ונראו לפעמים ממש כמו סרט. אחד הזכורים בוודאי הוא הקליפ לשיר "Scream" של מייקל ג'קסון ואחותו ג'נט. זה גם הקליפ היקר ביותר אי פעם ששודר באם-טי-וי. הוא עלה ב-1995 והפקתו הסתכמה ב-7 מיליון דולר. עוד אמנית שהשקיעה בצילומי הקליפים לשירים שלה היא מדונה, שרבים משיריה זכו לקליפים איכותיים ויקרים. "Die Another Day", שיצא ב-2002, עלה 6.1 מיליון דולר, ואילו הקליפ לשיר "Express Yourself" שיצא ב-1989 בוים על ידי במאי הקולנוע המוערך דייוויד פינצ'ר ("מועדון קרב", "הרשת החברתית"), ועלה לא פחות מ-5 מיליון דולר; שיר נוסף של מדונה, "Bedtime Story", שיצא ב-1995, הופק גם הוא בסכום של 5 מיליון דולר. "גאנס אנד רוזס" במקום החמישי עם הקליפ לשיר "Estranged", שיצא ב-1993 והפקתו הסתכמה ב-4 מיליון דולר. אחריהם פאף דאדי, עם הקליפ לשיר "Victory", שיצא ב-1998 והפקתו הסתכמה ב-2.7 מיליון דולר.
גן הפסלים פסלים מברזל, שיצר האמן ניצן אבידור, יקבלו את בואם של המבקרים בגן במכללת אחווה ליד קרית מלאכי. התערוכה "רישום בחלל" פתוחה לקהל הרחב בין 08:00 ל-22:00.
מתכון לטונה צרובה בתבלינים
לפצח תכשיט גלריה collecteco שבמושב בצרה משיקה קולקציית תכשיטים בעלת אג'נדה חברתית וסביבתית: מבחר צמידים ושרשראות עשויים מאגוז טגואה הגדל באזור האמזונס. האגוז נקרא גם "שנהב צמחי", ומשמש תחליף להרג הפילים. www.collecteco.co.il.
כעת, אחרי שבג"ץ הורה למדינה לפנות עד סוף מארס 2012 את מגרון (בתצלום), הנחשב למאחז הגדול ביותר בגדה המערבית, לא נותר אלא להקדיש לתושביו את השיר "אמא אדמה" שכתב יענקל'ה רוטבליט. כי האדמה, מן העבר השני של הקו הירוק, תביט אליהם טובה וחכמה "כמו בבן השב הביתה מן הדרך". אם לא די בכך, "היא תגיד - אתה עייף מן המסע, אל תפחד אני חובשת את פצעיך".
העולם המופלא / רפי וייכרט
העולם היה מפלא רק בקלפים.
מפות, דגלים, אישים, ארצות.
להגיד שהכל היה אנושי יותר
יהיה מגזם.
עם זאת, הכל היה אישי.
הלוחמים שחומי העור
והדגלים שלא נמרחו בדם.
הייתי הראשון שהשלים
את האלבום.
השמחה על הקלף האחרון
מפליאה אותי עד היום.
מתוך "מבט חוזר", הוצאת קשב רפי וייכרט הוא משורר ישראלי יליד 1964
טורונטו אלה הסקרנים לדעת איך נראה עולם האמנות והתרבות בטורונטו בשנות ה-80 יוכלו לבקר במוזיאון לאמנות עכשווית בעיר. התערוכה "This Is Paradise", שתימשך עד 21 בחודש, מציעה מבט נרחב על המוסיקה, התיאטרון, האופנה ושאר תחומי התרבות באותו עשור.
לונדון המחזמר "גרז'י בויז", המוצג כעת בווסט אנד בלונדון אחרי שזכה להצלחה בארצות הברית, מתאר את סיפורה של להקת הפופ "Four Seasons" בשנות ה-60. בין עלייתה לנפילתה של הלהקה יהיה אפשר לראות גם את הצדדים הפחות שמחים של תעשיית המוסיקה.
חדשות טובות / חדשות רעות
J.C. Duffy / Cond? Nast Publications/ www.cartoonbank.com©
השתתפו בהכנת המדור: נועה שושני, נועה כהן, מיכל פלטי, חגי חיטרון, נירית אנדרמן, דניאל ראוכוורגר, נגה גילעם, יובל סער, איתמר זהר, גילי איזיקוביץ
מתוך ''קר עד העצם''. אשה במאית בתעשייה גברית
מתוך ''פליסיטי''. נחרתה בלבבות